
Tanácsnoki beszámoló


Tisztelt Képviselő-testület!


Megbízatásom kezdetén késlekedés nélkül felvettem a kapcsolatot az önkormányzat nemzetiségi referensével, akitől minden segítséget megkaptam az érintett elnökökkel történő  kapcsolatfelvételre.
Vele több ízben is szerveztem találkozót megismerni a nemzetiségi önkormányzatok működését, finanszírozásukat, az általuk tartott eseményeket, ünnepi megemlékezéseiket.
Ezeken az alkalmakon szereztem ismereteket az egyes önkormányzatok  kialakult szokásairól, így már tájékozottabban kezdeményezhettem  az egyes nemzetiségek képviselőivel a kétoldalú ismerkedést.
Az eltelt idő alatt kivétel nélkül sikerült személyes kapcsolatot kialakítanom az elnökökkel, ami nagymértékben hozzájárul munkájuk segítéséhez.
Ugyanakkor feladatomnak tekintem a többségi társadalom számára az egyes nemzetiségek széleskörűbb megismertetését szokásaikon, ünnepléseiken keresztül.
Természetesen  a kapcsolattartás mélysége függ az egyes nemzetiségek aktivitásától is, ami viszont az általuk képviseltek létszámától és az elnökségük agilitásától függ.
Ez a viszonyrendszer mutatkozott meg a nyáron kiírt nemzetiségi pályázaton való részvételben is,-  melynek feltétele volt a Zuglóhoz való tartalmi köthetőség, vagy a zuglóiak számára rendezett esemény.
A pályázat meghirdetése nem hozta a várt részvételt, ezután az ismételt kiírásáról döntött  a bíráló bizottság, melynek tagja voltam. 
Ezután külön is megkerestem és tájékoztattam az egyes elnököket a pályázat ismételt kiírásáról, szerveznének olyan eseményt, amelyben jobban meg tudják magukat, identitásukat mutatni a többségi társadalom számára. 

A pályázat lezárása utáni közös tapasztalat, hogy a szélesebb körű részvétel és a jobb tervezhetőség,   valamint -  számukra a  jobb forráskihasználás  érdekében fontos lesz a jövőben már év elején meghirdetni a pályázatot.
De ugyanakkor az is elhangzott egy-két elnökkel folytatott beszélgetésben, hogy civilek lévén nagyon bonyolultnak és nehézkesnek ítélik meg a pályázati adatlapok kitöltését - volt akit ez tartott vissza a pályázaton való elindulástól, holott lett volna gondolat a tartalomról, de olyanok is voltak akiknek nincs igazán tapasztalatuk rendezvényszervezés, lebonyolítás terén.

Ezen a téren a legtöbb segítségre a romák szorulnának,  soraikban a legnagyobb gond a képzettség nélküliek munkanélkülisége, ezzel összefüggésben sok család romló életkörülményei - számukra sokszor ételosztás szükséges, amit az önkormányzatuk eseti, egyéni adományokból old meg.  Elnökükkel folytatott beszélgetéseim nyomán foglalkoztatásukra/képzésükre lenne belülről jövő javaslat - ennek azonban helyiség és főleg személyi/anyagi vonzatai vannak.
 
A Horvát Nemzetiségi Önkormányzat elnöke bemutatta Örs vezér téri intézményüket, segítséget kérve üres óvodai létszámkeretük feltöltéséhez- számukra a Zugmédiával való kapcsolatot igyekeztem elősegíteni. 

Több irányból volt érdeklődés a Civil Ház igénybevételének lehetőségeiről - ennek elősegítésére kerestem fel az intézmény vezetőjét, a tőle kapott tájékoztatást megosztottam az egyes önkormányzatok elnökeivel, irányítva figyelmüket a teremfoglalás megfelelő időben történő egyeztetésére.

Események:

Decemberben  tartottuk a Nemzetiségek Napját, ahol Alpolgármester asszonnyal közösen köszöntöttük a résztvevőket és az elnökök munkáját kis ajándékkal köszöntük meg.

Májusban meghívást kaptam a Szlovák Nemzetiségi Önkormányzat -  Anton  Sztraka csehszlovák (!) diplomata emlékezetének ápolására tartott emléktábla koszorúzásán és az azt követő - az életútját  bemutató előadáson.

Ugyancsak májusban ünnepelték az örmények egyházalapítójukat Világosító Szent Gergelyt, mely alkalomból  zenés irodalmi délutánt rendeztek, melyen szintén a zuglói polgárokat képviseltem.

Októberben - e beszámoló elkészítése után - kerül sor az örmények által szervezett két örmény származású aradi vértanú kivégzésének megemlékezésére -  melyre meghívást kaptam.

Tanácsnoki feladatom részének tekintem - a zuglói polgárok szélesebb körű tájékoztatását a közösségi médiában képviselői oldalamon - minden olyan eseményről, amely az adott nemzetiség kultúráját, hagyományait mutatja be, és amelyekre meghívást kaptam és részt vettem. 

